Na temelju članka 46. Statuta Osnovne škole Josipa Broza Kumrovec, Školski odbor na svojoj 2.sjednici od 3.prosinca 2001.donio je

**P R A V I L N I K**

**o unutarnjem redu**

**I. OPĆE ODREDBE**

**Članak 1.**

Ovim pravilnikom uređuje se unutarnji red Osnovne škole Josipa Broza Kumrovec ( dalje: Škola).

**Članak 2.**

Ovaj pravilnik odnosi se na sve osobe za vrijeme njihova boravka u Školi.

**Članak 3.**

S odredbama ovoga pravilnika razrednici su dužni upoznati učenike i njihove roditelje.

Jedan primjerak ovoga pravilnika ističe se na vidljivom mjestu kod ulaznih vrata.

**II. BORAVAK U PROSTORU ŠKOLE**

**Članak 4.**

Učenici, radnici Škole te druge osobe mogu boraviti u prostoru Škole samo tijekom radnog vremena Škole.

**Članak 5.**

U prostoru Škole zabranjeno je:

* pušenje
* nošenje oružja
* pisanje po zidovima i inventaru škole
* bacanje izvan koševa za otpatke papira,žvakaćih guma i sl.
* unošenje i konzumiranje alkohola i narkotičnih sredstava
* unošenje sredstava, opreme i uređaja koji mogu izazivati požar ili eksploziju
* igranje igara na sreću i sve vrste kartanja
* unošenje tiskovina nepoćudnog sadržaja

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole.

**Članak 6.**

Dužnost je radnika, učenika i drugih osoba koje borave u Školi, skrbiti se o

imovini Škole prema načelu dobrog gospodara.

**Članak 7.**

Radnici Škole moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje,plina ili vodovoda, grijanja ili drugi kvar radnici i učenici obvezni su prijaviti dežurnom učitelju ili tajniku.

**Članak 8.**

Radnici i učenici Škole dužni su se kulturno odnositi prema roditeljima i drugim osobama koje borave u Školi.

**Članak 9.**

Nakon isteka radnog vremena radnici su dužni uredno pospremiti radne materijale,zatvoriti prozore, isključiti električne aparate i zaključati radne prostorije.

# III. RADNO VRIJEME

**Članak 10.**

Radno vrijeme Škole je od 7 do 15 sati prijepodne i od 14 do 22 poslijepodne.

**Članak 11.**

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

**Članak 12.**

Raspored radnog vremena ravnatelja i tajnika u svezi s prijemom stranaka obvezno se ističe na ulaznim vratima Škole.

**Članak 13.**

Roditelji mogu razgovarati s učiteljima Škole u dane primanja roditelja ili u vrijem koje odredi razrednik odnosno predmetni učitelj.

**Članak 14.**

Materijali se mogu unositi i iznositi za vrijeme radnog vremena, a izvan radnog vremena samo uz odobrenje ravnatelja.

**IV. UČENICI**

**Članak 15.**

Učenici mogu boraviti u Školi u vrijeme koje je određeno za nastavu i ostale oblike odgojno-obrazovnog rada.

Učenik je dužan doći u Školu najkasnije 10 minuta prije početka nastave, a napustiti Školu najkasnije 15.l minuta nakon završetka školskih obveza.

**Članak 16.**

Učenik je dužan:

* kulturno se ponašati za vrijeme boravka u Školi i izvan nje
* održavati čistima i urednima prostore Škole
* dolaziti uredan u Školu
* nakon dolaska u Školu odjevne predmete i osobne stvari odložiti na mjesto određeno za tu namjenu
* mirno ući u učionu najmanje pet minuta prije početka nastave i pripremiti se za rad
* prigodom ulaska učitelja ili ravnatelja ustati ako učitelj ne odredi drukčije i uz dopuštenje učitelja sjesti
* u slučaju kašnjenja javiti se dežurnom učitelju
* uljudno se odnositi prema učiteljima i drugim radnicima Škole.

**Članak 17.**

Na znak za početak nastave učenici su obvezni biti na svojim mjestima i pripremiti pribor za rad.

Svaki učenik ima svoje mjesto rada, koje može promijeniti samo uz dopuštenje razrednika.

U kabinet učenici ulaze zajedno s učiteljem.

**Članak 18.**

Učenici koji su zakasnili na nastavu, trebaju tiho ući u učionicu i pričati se učitelju.

**Članak 19.**

Tijekom nastave učenici ne smiju razgovarati, šaptati, dovikivati se prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je učitelj prozvao, dužan je ustati.

**Članak 20.**

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

**Članak 21.**

Na nastavi učenik ne smije koristiti mobitel,walkman i druge slične aparate.

**Članak 22.**

Učenici ne smiju bez dopuštenja ulaziti u zbornicu, ured ravnatelja i tajnika. Ako trebaju učitelja, s njim mogu razgovarati u hodniku ili u sobi za roditelja.

**Članak 23.**

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

Za vrijeme malih odmora učenici ne smiju napuštati zgradu, a za vrijeme velikog odbora mogu boraviti u okolišu škole.

**Članak 24.**

Kod napuštanja učionice učenici moraju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

**Članak 25.**

U razrednom odjelu tjedno se određuju dva redara.

Redari:

* dolaze 15 minuta prije početka nastave, pregledaju učionicu i o uočenim nepravilnostima ili oštećenjima izvješćuju dežurnog učitelja
* pripremaju učionicu za nastavu, brišu ploču i donose prema potrebi nastavna sredstava i pomagala
* izvješćuju dežurnog učitelja o nenazočnosti učitelja na nastavu
* prijavljuje učiteljima početkom svakog nastavnog sata nenazočne učenike
* izvješćuje o nađenim predmetima učitelja, a predmete ( knjige,bilježnice, olovke,odjeću, nakit i sl.) odnosno u tajništvo
* nakon završetka nastave posljednji napuštaju učionicu uz prethodnu provjeru ispravnosti učionice, oštećenje zidova, klupa , stolaca i ostaloga inventara te o uočenim oštećenjima izvješćuju dežurnog učitelja ili tajnika.

**Članak 26.**

Za vrijeme odmora jedan od redara obvezno mora biti u učionici i održavati red.

Svakog učenika koji se ne pridržava reda, redar je ovlašten prijaviti dežurnom učitelju.

**Članak 27.**

Redare iz članka 25.ovoga pravilnika određuje razrednik prema abecednom redu.

**Članak 28.**

Knjige posuđene u knjižnici učenik je obvezan čuvati i neoštećene pravodobno vratiti.

**Članak 29.**

Učenici su odgovorni za štetu koju učine na imovini Škole prema općim propisima obveznog prava.

**V. DEŽURSTVA**

**Članak 30.**

U Školi za vrijeme rada dežuraju učitelji i učenici.

Raspored i obveze dežurnih učitelja određuje ravnatelj, a raspored dežurstva učenika razrednik prema prethodnoj odluci učiteljskog vijeća.

Raspored dežurstva objavljuje se na oglasnoj ploči Škole.

**Članak 31.**

Mjesto i trajanje dežurstva određuje ravnatelj.

**Članak 32.**

Dežurni učenik:

* odobrava ulazak u Školu roditeljima, skrbnicima i drugim osobama i o tome vodi evidenciju
* daje potrebite obavijesti građanima.

**Članak 33.**

Dežurni učenik vodi knjigu dežurstva.

U knjigu dežurstva učenik upisuje podatke koje doredi ravnatelj

**VI. KRŠENJE KUĆNOG REDA**

**Članak 34.**

Postupanje prema odredbama ovoga pravilnika sastavni je dio radnih obveza radnika i učenika Škole.

Radnik koji postupi suprotno odredbama ovoga pravilnika, odgovoran je za težu povrjedu radne obveze.

Učenik koji postupi suprotno odredbama ovoga pravilnika, odgovoran je prema općim aktima Škole.

Osobu koja za vrijeme boravka u Školi krši unutarnji red, dežurni učitelj ili učenik udaljit će iz prostora Škole.

**VII. PRIJELAZNE I ZAVRŠNE ODREDBE**

**Članak 35.**

Ovaj pravilnik stupa na snagu danom objavljivanja na oglasnoj ploči Škole.

**Članak 36.**

Stupanjem na snagu ovoga pravilnika prestaje važiti kućni red od 8.ožujka 1996.

Pravilnik je objavljen na oglasnoj ploči 4.prosinca 2001.

Predsjednik Školskog odbora:

Brankica Zbanatski